ક્યાંક તમને કોઈ ગાંગડુ ભેટી જાય તો શું કરવું? સંત તુલસીદાસે રસ્તો બતાવ્યો છે. એમણે કહ્યું છેઃ ‘અસંતથી દૂર ભાગો.’ ગાંગડુ માણસ સાથે જીભાજોડી કરવામાં સાર નથી. એની પાસે થોભવામાં પણ સાર નથી. માણસ જેમ દુર્ગંધથી દૂર ભાગે એમ એણે દુર્જનથી દૂર ભાગવું જોઈએ. એની દુર્જનતા દૂર કરવાની જવાબદારી તમારી નથી. એનાં કર્મો જ એને સીધો કરશે. મુસોલિની જેવા દુષ્ટ શાસકનું શબ રસ્તે પડ્યું હતું ત્યારે નગરની એક ડોશી એના પર થૂંકી હતી. હિટલરને આત્મહત્યા કરવી પડી હતી. સદામ હુસેન જમીનના નાના ખાડામાં છુપાયો હતો અને પકડાઈ ગયા પછી ફાંસીને માંચડે લટકીને મર્યો. ગદ્દાફી ગટરના નાળામાં સંતાયો અને એણે જીવવા માટે ભીખ માગી તોય મર્યો.